E torna parrinu e ciùscia

La sprissioni "e torna parrinu e ciùscia" veni arrivurgiuta a un cristianu ca nfastidisci, o ca nzisti a fari cosi fastidiusi; oppuru quannu quarc'unu arritorna sempri cu nu stissu discursu facennu finta di non capiri li raggiuni di l'àutru;  veni dittu a cui sbagghia ntô fari na cosa e cci si spieca unn'è ca sbagghiau e torna sempri a fari lu stissu sbagghiu.
Urìggini dâ sprissioni
Nu Palazzazzu di San Petru Clarenza 'n pruvincia di Catania, ca na vota era pruprità di Signuri dû paisi ma ca ora è pri bona parti sdirubbatu e unni ora li cuntatini cci sàrvanu pagghia pi l'armali, si dici ca è abbitatu di li spirdi. Nu viddanu ivu na vota, versu a menzanotti, nta stu palazzazzu pri pigghiari pagghia pi l'armali. Trasutu, addumau  na cannila pi putiri vidìricci. Quannu eccu nu parrinu câ papalina s'ammustra e si diriggi chianu-chianu a la cannila e cu nu ciusciu l'astuta. Lu viddanu pigghia n'àutru pòspiru e adduma la cannilla, dicennu a chiddu ca cridìa fussi nu parrinu veru. " A ora, vossignuria mi scherza cu n'àutru e non cu mia ". Ma lu parrinu turnau cu nu ciusciu a stutari la cannila " Vossia s'arricrìa e jù 'n tuttu haiu n'àutru pòspiru p'addumalla..." e pâ terza vota adduma la cannila, ma pâ terza vota chiddu cci l'astuta. Allura lu viddanu capiu "E torna parrinu e ciùscia !" gridau " chistu diavulu è!!" e si fici lu segnu di la cruci.

Ntô paisi ssa sprissioni "e torna parrinu e ciùscia" arristau e si usa arripètiri quannu quarc'unu mpurtuna cu nzistenza sùpira lu stissu argumentu.

Catigurìa:Lingua siciliana
Catigurìa:Tradizzioni dâ Sicilia
Catigurìa:Folklori
Catigurìa:Sprissioni catanisi
Catigurìa:Sicilia